Eesti noortekoondislane Kerr Kriisa tegi pühapäeval kaasa Leedu tippklubi Kaunase Žalgirise põhitiimis, kui hooajaeelses kontrollmängus alistati napilt 75:72 (17:13, 12:18, 24:23, 22:18) liigarivaal Panevežyse Lietkabelis.
Ilma mitmete Hiinas MM-il mängivate koondislasteta pallinud Žalgiris andis võimaluse kokku 13 mängijale ning 18-aastane ja 189 cm pikkune Kriisa veetis esimesel poolajal platsil 4,5 minutit. Selle ajaga ühtegi pealeviset eestlane ei sooritanud ning sai kätte ühe lauapalli ja tegi kaks pallikaotust, vahendab Korvpall24.ee.
Zach Leday viskas resultatiivseimana 20 punkti, Arturas Milaknis lisas 11 ning Thomas Walkup kümme punkti. Lietkabelise poolel panustas Željko Šakic 13 punktiga ning Martynas Sajus kogus kümme punkti ja seitse lauapalli.
Teatavasti on täpselt nädala pärast ehk 8. septembril Žalgiris mängimas Tallinnas, kui kontrollmänguks tullakse külla Kalev/Cramole.
Loe edasi Korvpall24.ee portaalist.
Toimetaja: Siim Boikov